Gitte Seeberg (KF), 1999-11-11:
Da den konservative ordfører, fru Henriette Kjær, ikke har mulighed for at være til stede her i salen i dag, skal jeg på hendes vegne redegøre for Det Konservative Folkepartis stillingtagen.
I Det Konservative Folkeparti er vi glade for det lovforslag, justitsministeren her har fremsat.
For os er det et nødvendigt forslag.
Det er nødvendigt, at vi tager diskussionen om levedygtighed, så vi ikke aborterer børn, der er i stand til at overleve.
Det er en meget principiel sag for os.
Og det er det, fordi det drejer sig om respekten for livet.
Når de små individer er i stand til at leve uden for livmoderen, er det også vores pligt at give dem et liv.
Men lovforslaget er også nødvendigt, fordi det hænger sammen med den almindelige opfattelse af abort.
Det kan på sigt betyde, at der udvikles en generel modstand mod abort, altså også den, der kan foretages inden for 12 uger, og en sådan modstand vil i vores øjne være uheldig.
Derfor er det godt med den stramning, lovforslaget her lægger op til.
Man har i lovforslaget ikke lagt sig fast på en bestemt ugegrænse.
Det er udmærket, da det helt afgørende jo er, om fostret er levedygtigt eller ej.
Det betyder, at hver enkelt kvinde vil blive undersøgt grundigt, og at der i hvert enkelt tilfælde skal tages omhyggelig stilling til fostrets størrelse og levedygtighed. Vi håber derfor, man vil gøre sig umage og undersøge fostret nøje i stedet for at læne sig op ad den grænse, der nævnes i bemærkningerne, nemlig 24. uge.
Det er vigtigt, at også fostre, der ligger under denne ugegrænse, undersøges nøje.
Så er der spørgsmålet om dispensation.
Hvornår skal man give dispensation?
Her anbefales det, at dispensation kun gives i tilfælde, hvor barnets liv vil være forbundet med uafhjælpelig svær lidelse.
Dette er vi meget enige i.
Men det kræver også, at vi får en vis konsensus om, hvad svær lidelse er.
Downs syndrom, Turners syndrom og mindre hjertefejl er efter vores mening
ikke svære lidelser.
Men det er en meget værdiladet diskussion at komme ud i.
Vi vil derfor foreslå, at justitsministeren årlig redegør for årsagerne til de eventuelle dispensationer.
Det mener jeg at man skylder Folketinget, så vi kan få et overblik over, om intentionerne i loven nu også er blevet fulgt.
Så vi håber, at justitsministeren vil være imødekommende over for dette forslag.
Desuden synes vi, at det er meget vigtigt, at de amtslige abortsamråd bliver orienteret grundigt om, hvad denne nye lovændring indebærer, og hvorfor vi er blevet enige om den.
Vi håber derfor, at man skriver en læsevenlig vejledning og sikrer sig, at den nye ændring bliver et punkt på abortsamrådenes dagsorden.
De skal have al den hjælp, der er nødvendig, for at de kan få et godt liv med barnet, som så fødes.
Er barnet handicappet eller
lider det af en kronisk sygdom, må man forberede den fødende på, hvad det indebærer, og sørge for, at forældrene kan komme i kontakt med andre forældre, der er i samme situation, samt sørge for, at de kan få ordentlig rådgivning hos eksperter og lign. Hvis det er kvinder, der har ønsket abort på grund af sociale forhold, er det amternes opgave at hjælpe kvinden med både at klare det praktiske og det psykiske, altså sørge for, at hun kommer i kontakt med rette vedkommende.
Med disse bemærkninger kan vi i Det Konservative Folkeparti stemme for lovforslaget.